ПщIэрэ зэрылъытэрэ
Мэлбахъуэ Тимборэ и цIэр зезыхьэ къэрал лъэпкъ библиотекэм щекIуэкIащ «Зэрылъытэр — мамырыгъэм и къежьапIэщ» зыфIаща зэхыхьэр. Ар къызэрагъэпэщащ КъБР-м ЩэнхабзэмкIэ и министерствэмрэ Лъэпкъ библиотекэмрэ.
ЗэIущIэр иригъэкIуэкIащ библиотекэм и унафэщIым и къуэдзэ Арзанунц Александрэ. Ар тепсэлъыхьащ республикэм ис лъэпкъ зэмылIэужьыгъуэхэм ящыщ щIалэгъуалэм яку зэрылъытэ, пщIэ, зэгурыIуэ дэлъын щхьэкIэ республикэми, къапщтэмэ, библиотекэми щрагъэкIуэкI лэжьыгъэм.
— ЗэрытщIэщи, лъэпкъхэр зэкъуэгъэувэнымкIэ хэкIыпIэ нэхъыщхьэу щыIэр щэнхабзэмрэ гъуазджэмрэ теухуа зэхыхьэ зэхуэмыдэхэр къызэгъэпэщынырщ. Апхуэдэхэщ, псалъэм папщIэ, фIыуэ дызыщыгъуазэ «Ди Кавказ Ищхъэрэ» теленэтыныр, «Кавказ пшэплъхэр» радионэтыныр, литературэм, щэнхабзэм, гъуазджэм хухэха тхьэмахуэхэр, концертхэр, театр гъэлъэгъуэныгъэхэр, щIэныгъэ-практикэ конференцхэр, нэгъуэщIхэри. Лъэпкъхэр я щэнхабзэ хъугъуэфIыгъуэхэмкIэ щызэдэгуашэкIэ, дауи, яку дэлъ зэпыщIэныгъэр нэхъри егъэбыдэ. Абы и щапхъэщ нэгъуэщI щIыналъэхэм я махуэхэр ди республикэм, Къэбэрдей-Балъкъэрым и махуэхэр нэгъуэщI щIыпIэхэм зэрыщекIуэкIыр, щэнхабзэ фестивалхэр, зэхуэсхэр Налшык гъэ къэс къызэрыщызэрагъэпэщыр, — къыхигъэщащ Арзанунц.
Александрэ зэхуэсахэм ягу къигъэкIыжащ иужьрей илъэсхэм республикэм щекIуэкIа «Студент гъатхэ», «Къафэхэр — Iуащхьэмахуэ и щыгум», «Кавказыр ди зэхуэдэ унэщ», «Кавказым — мамырыгъэ», «Налшык — Кавказ Ищхъэрэм и щэнхабзэ къалащхьэщ», «Щэнхабзэм тегъэщIауэ Кавказ Ищхъэрэм мамырыгъэр щыгъэбыдэн», «Кавказ джэгухэр» фестивалхэр.
ЩIалэгъуалэм Хэкур фIыуэ ялъагъуу, зэгъунэгъу лъэпкъхэм яку зэрылъытэрэ пщIэрэ дэлъу къэгъуэгурыкIуэным теухуауэ муниципальнэ, республикэ, къэрал библиотекэхэм я лэжьакIуэхэм тхылъеджэхэм папщIэ къызэрагъэпэщ Iуэхугъуэхэм кIэщIу къытеувыIащ ар. Абы и щапхъэу къихьащ Хэку зауэшхуэм, лъэпкъхэм я зэкъуэтыныгъэм, махуэшхуэхэм, нэгъуэщIхэми теухуауэ къызэрагъэпэщ зэхыхьэхэр. Апхуэдэу, Арзанунц Александрэ къыхигъэщащ къэралым и жылагъуэ зэгухьэныгъэхэм, щIыпIэ самоуправленэхэм я органхэм, щэнхабзэ, гъуазджэ, щIэныгъэ IуэхущIапIэхэм, хъыбарегъащIэ IэнатIэхэм зи гугъу тщIахэм Лъэпкъ библиотекэр зэрадэлажьэр.
КъБР-м и Жылагъуэ палатэм хэт, республикэм щэнхабзэмкIэ щIыхь зиIэ и лэжьакIуэ, «Полиграфсервис и Т» тхылъ тедзапIэм и унафэщI Котляровэ Марие къытеувыIащ терроризмэм пэщIэтыным, лъэпкъхэм пщIэ зэхуащIыным, щIэблэр гъэсэным теухуауэ палатэм къызэригъэпэщ зэхыхьэхэм, конференцхэм.
КъБР-м егъэджэныгъэмрэ щIэныгъэмкIэ и министерствэм и IэщагъэлI-эксперт Къагъырмэс Арсен тепсэлъыхьащ лъэпкъ зэмылIэужьыгъуэхэм ящыщ щIалэгъуалэр зэрызэгурыбгъэIуэн, пщIэ яку дэлъу зэрыбгъэсэн Iэмалхэм.
Шэшэн Республикэм и Шатой район администрацэм щэнхабзэмкIэ и къудамэм и унафэщI Эльмурзаевэ Зарэ и псалъэр триухуат жылагъуэм зэрызебгъэужьыну IэмалыфIу щэнхабзэр зэрыщытым.
Ингуш Республикэм и къэрал филармонием и унафэщI Евлоев Ильяс тепсэлъыхьащ зэкъуэтыныгъэм, зэгурыIуэм щэнхабзэр я къежьапIэу зэрыщытым.
Филологие щIэныгъэхэм я доктор ХьэкIуащэ Мадинэ и гугъу ищIащ щIэблэм Хэкур фIыуэ ялъагъуу, зэрылъытэу, пщIэ зэхуащIу къызэрыгъуэгурыкIуам теухуа хабзэхэр къэгъэщIэрэщIэжауэ зегъэужьын, хъумэн зэрыхуейм.
Зэхыхьэм хэтащ КъБР-м и Парламентым и щIалэгъуалэ палатэм и унафэщI Джаппуев Мусэ, «Тхылъыр фIыуэ зылъагъухэм я зэгухьэныгъэ» IуэхущIапIэм и унафэщI Шинкаревэ Наталье, библиотекэм и лэжьакIуэхэр, ирагъэблэгъахэр.
ТЕКIУЖЬ Заретэ.
Сурэтхэр
Елъкъан Артур трихащ.
